**Rupi Kaur** (4. lokakuuta 1992, Punjab, Intia) on kanadalainen runoilija, kuvittaja, valokuvaaja ja kirjailija. Kaur tuli tunnetuksi julkaistuaan runojaan Instagramissa, ja sai laajaa suosiota kolmen runokokoelmansa kautta.

Varhainen elämä
---------------

Kaur syntyi sikhiperheeseen Punjabissa, Intiassa ja muutti Kanadaan perheensä kanssa neljävuotiaana. Hänen äitinsä innoitti häntä piirtämään ja maalaamaan.

Kaur kävi Turner Fenton Secondary School -lukion, ennen kuin lähti opiskelemaan retoriikkaa ja kirjoittamista Waterloon yliopistoon.

Ura
---

Kaur esitti runojaan ensi kerran punjabikulttuurikeskuksen kellarissa Maltonissa, Kanadassa vuonna 2009. Hän jakoi lukioaikaisia kirjoituksiaan Internetissä anonyymisti, mutta vuodesta 2013 hän alkoi julkaista töitään omalla nimellään ensin Tumblr-palvelussa ja myöhemmin Instagramissa. Runojensa yhteyteen hän liitti yksinkertaisia kuvituksia.

Kaurin esikoisrunokokoelma *Maitoa ja hunajaa* julkaistiin marraskuussa 2014. Inspiraatio kokoelman nimeen tuli varhaisesta runosta, jossa Kaur kuvasi, että vaikeiden aikojen läpi selvinneet naiset ovat "pehmeitä kuin maito ja paksuja kuin hunaja". Kokoelma sisältää runoja, proosaa ja kuvataidetta, ja se on jaettu neljään lukuun, joista jokainen käsittelee erilaista teemaa.

Maaliskuussa 2015 osana yliopistonsa valokuvauksen kurssityötä Kaur julkaisi Instagramiin sarjan valokuvia itsestään kuukautisveren tahrimissa vaatteissa ja lakanoissa. Instagram poisti valokuvat, mikä sai Kaurin julkaisemaan sosiaalisessa mediassa yrityksen toimintaa kritisoivan kirjoituksen. Se lähti leviämään viraalisti, mikä toi Kaurin runoille uusia lukijoita. *Maitoa ja hunajaa* -kokoelmasta otettiin uusi painos, joka myi lopulta yli 2,5 miljoonaa kappaletta maailmanlaajuisesti ja oli The New York Times Best Seller -listalla yli 77 viikkoa. Se käännettiin 25 kielelle.

Kaurin toinen kokoelma *Aurinko ja hänen kukkansa* julkaistiin lokakuussa 2017. Kokoelman runot kertoivat monista eri aiheista kuten menetys, trauma, toipuminen, naiseus, maahanmuutto ja vallankumous. Sen kirjoittaminen oli Kaurille raskas prosessi, kun hän yritti toistaa ensimmäisen kokoelmansa menestyksen.

Kolmanteen kokoelmaansa *Kotikeho* Kaur sai vaikutteita vuoden 2019 koronaviruspandemiasta sekä halusta ottaa vähemmän paineita kaupallisesta menestyksestä. Kokoelma julkaistiin vuonna 2020.

Kaur asuu Torontossa, Ontariossa.

Tuotanto
--------

Kaurin runot ovat lyhyitä, helposti lähestyttäviä ja rakenteeltaan vapaamittaisia.

Kuten gurmukhi-kirjoitusjärjestelmässä, jolla kirjoitetaan Kaurin äidinkieltä pandžabia, hänen runoissaan ei käytetä isoja kirjaimia tai muita välimerkkejä kuin pistettä. Kaur kertoo valinneensa tämän kirjoitustavan kunnioittaakseen kulttuuriaan. Hänen mukaansa tämä kirjainten tasa-arvo kuvastaa hänen maailmankuvaansa.

Yleisiä teemoja Kaurin runoissa ovat seksuaalinen hyväksikäyttö, sukupuoli, seksi, rakkaus itsestään huolehtiminen ja sydänsuru.

Vaikutteet
----------

Kaur on saanut inspiraatiota sikhiläisistä pyhistä kirjoituksista kuten Guru Granth Sahibista.

Runoilija Nayyirah Waheed on syyttänyt Kauria plagioinnista, minkä Kaur on kieltänyt. Kaur on kuitenkin todennut ottaneensa vaikutteita Waheedilta.

Suosio
------

Kauria on pidetty johtavana sosiaalista mediaa käyttävänä nuorena runoilijana. Hänen runokokoelmansa ovat saavuttaneet laajaa menestystä, ja ne ovat olleet myyntitilastojen kärjessä sekä Kanadassa että Yhdysvalloissa.

Kriitikoiden suhtautuminen Kaurin runoihin on ollut negatiivista. Arvosteluissa niitä on pidetty yliyksinkertaisina ja pinnallisina.

Kaurilla on 4,5 miljoonaa Instagram-seuraajaa.

Tunnustukset
------------

Kaur valittiin vuonna 2017 BBC:n 100 Women -listalle. Seuraavana vuonna Elle-lehti julisti Kaurin yhdeksi vuoden 2018 nousevista taiteilijoista.. The New Republic nimesi hänet vuosikymmenen kirjailijaksi, mitä pidettiin kiistanalaisena valintana.

Teokset
-------

### Suomennetut teokset

* *Maitoa ja hunajaa*. (*Milk and Honey*, 2014). Suomentanut Majanen, Riikka. Helsinki: Sammakko, 2017. ISBN 9789524833417.
* *Aurinko ja hänen kukkansa*. (*The Sun and Her Flowers*, 2017). Suomentanut Lahtinen, Kreetta. Helsinki: Sammakko, 2018. ISBN 9789524833608.
* *Kotikeho*. (*Home Body*, 2020). Suomentanut Lahtinen, Kreetta. Helsinki: Sammakko, 2023. ISBN 9789524834209.

Lähteet
-------

1. ↑
2. 1 2 3 4  Fisher, Molly: The Instagram Poet Outselling Homer Ten to One *www.thecut.com*.  2017. Viitattu 30.11.2019. (englanniksi)
3. 1 2  About *rupikaur.com*.  2016. Viitattu 30.11.2019. (englanniksi)
4. ↑  Brown, Nikita: Poet Rupi Kaur Inducted Into Brampton’s Arts Walk of Fame *Bramptonist*.  2017. Viitattu 30.11.2019. (englanniksi)
5. 1 2 3 4  Milk & Honey: A Poet Exposes Her Heart *Kaur Life*.  20.11.2014. Viitattu 30.11.2019. (englanniksi)
6. 1 2 3  FAQ *rupikaur.com*.  2017. Viitattu 30.11.2019. (englanniksi)
7. 1 2 3 4  Khaira-Hanks, Priya: Rupi Kaur: the inevitable backlash against Instagram's favourite poet *The Guardian*.  4.10.2017. Viitattu 30.11.2019. (englanniksi)
8. ↑  Driscoll, Brogan: Feminist Artist Rupi Kaur, Whose Period Photograph Was Removed From Instagram: 'Men Need To See My Work Most' *The Huffington Post*.  23.7.2015. Viitattu 22.4.2023. (englanniksi)
9. ↑  Carlin, Shannon: Meet Rupi Kaur, Queen of the ‘Instapoets’ *Rolling Stone*.  21.12.2017. Viitattu 22.4.2023. (englanniksi)
10. 1 2  Mzezewa, Tariro: Rupi Kaur Is Kicking Down the Doors of Publishing *The New York Times*.  5.10.2017. Viitattu 30.11.2019. (englanniksi)
11. ↑  About *rupikaur.com*.  2017. Viitattu 30.11.2019. (englanniksi)
12. ↑  Medley, Mark: Rupi Kaur: The superpoet of Instagram *The Globe and Mail*.  6.10.2017. Viitattu 22.4.2023. (englanniksi)
13. ↑  Joshi, Sonam: Everyone said the literary world would laugh at me but I didn’t care: Rupi Kaur *The Times of India*.  13.12.2020. Viitattu 22.4.2023. (englanniksi)
14. ↑
15. ↑  Gopal, Vivek & Shah, Sonal: Pop-Poet Rupi Kaur Isn't Worrying About Being Unique *Vice*.  1.5.2018. Viitattu 30.11.2019. (englanniksi)
16. ↑  Brown, Sienna: The Poetry of Rupi Kaur *Lehigh University*. Viitattu 30.11.2019. (englanniksi)
17. 1 2  Giovanni, Chiara: The Problem With Rupi Kaur's Poetry *BuzzFeed News*.  4.8.2017. Viitattu 1.12.2019. (englanniksi)
18. ↑  Murdoch, Sarah: Big bestsellers list: the books you bought in 2018 *The Star*.  26.12.2018. Viitattu 30.11.2019. (englanniksi)
19. ↑  Rupi Kaur *Instagram*. Viitattu 22.4.2023. (englanniksi)
20. ↑  BBC 100 Women 2017: Who is on the list *BBC*.  1.11.2017. Viitattu 22.4.2023. (englanniksi)
21. ↑  Casparis, Lena de: Introducing the Elle list 2018: 50 movers and shakers of the moment *Elle*.  4.6.2018. Viitattu 22.4.2023. (englanniksi)
22. ↑  Alam, Rumaan: Rupi Kaur Is the Writer of the Decade *The New Republic*.  23.12.2019. Viitattu 22.4.2023. (englanniksi)
23. ↑  Ahsan, Sadaf: Rupi Kaur may not be MY 'writer of the decade,' but that doesn't mean she isn't THE 'writer of the decade' *National Post*.  2.1.2020. Viitattu 22.4.2023. (englanniksi)

Aiheesta muualla
----------------

* Viralliset kotisivut

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
	+ 2
* WorldCat

 |
|  |
| Kansalliset | 
* Norja
* Espanja
* Ranska
* BnF data
* Katalonia
* Saksa
* Israel
* Yhdysvallat
* Japani
* Tšekki
* Korea
* Alankomaat
* Puola
* Portugali

 |
|  |
| Muut | 
* IdRef

 |

 |